Alexandru Dudilă, medic specialist chirurg dento-alveolar și asistent europarlamentar în cadrul cabinetului lui Nicu Ștefănuță este propunerea USR Sibiu pentru funcția de primar al municipiului. Cum participarea la alegerile locale a USR se va face în cadrul alianței cu PLUS, este așteptată și propunerea acestora pentru a se definitiva lista cu propunerile complete pentru Primăria Sibiu. „Ca la fiecare rundă de alegeri de până acum și pentru alegerile locale care vor urma am făcut un proces intern democratic de selecție a candidaților USR pentru Primărie și pentru Consiliul Local. Venim în fața sibienilor cu o echipă de oameni cu competențe în diferite domenii, printre care IT, drept, economie, educație, sănătate și turism. Orașul nostru are nevoie de reprezentanți onești, capabili să schimbe perspectiva comunității în care trăiesc, dar și să preia viziunea cetățenilor. Echipa propusă de noi se va angaja să ofere toate acestea Sibiului”, a anunțat Diana Mureșan, președinta filialei locale USR Sibiu.

Membri USR Sibiu au votat atât în cadrul Adunării Generale a filialei, cât și prin vot anticipat, timp de trei zile. Pentru lista de consilieri locali s-au înscris 15 candidați, cele mai multe voturi din partea colegilor fiind obținute de Diana Mureșan, președinta organizației municipale, Ionuț Ghișe și Laurențiu Theodoru.

PLUS Sibiu a anunțat săptămâna trecută că au patru propuneri pentru Consiliul Local Sibiu. Aceștia sunt Ioan Plesciuc, Andreea Mihaiu, Alin Troancă și Mihai Remus Trâmbițaș. În total, cele două partide adună o listă de 19 candidați pentru Consiliul Local Sibiu. Lista finală a Alianței USR PLUS va fi anunțată la sfârșitul acestei luni.

Alexandru Dudilă: transport în comun, școli, grădinițe și sport

Alexandru Dudilă este medic specialist chirurg dento-alveolar și este membru al USR de doi ani. Are 31 de ani și a fost stagiar în Parlamentul European, unde a lucrat alături de europarlamentarul sibian USR PLUS Nicolae Stefănuţă. „Îmi doresc să ne întoarcem către cetățeni și problemele lor reale și să venim cu soluții care să adreseze nevoilor cotidiene cum ar fi: digitalizarea transportului public în comun, dotarea și renovarea școlilor și grădinițelor, construirea de săli de sport pentru școlile care nu au încă o sală de sport, reamenajarea terenurilor sportive din curțile școlare și deschiderea lor către publicul general în afara programului de studiu sau asigurarea asistenței medicale primare și secundare în afara Spitalului. Doar muncind împreună vom reuși să impunem o agendă locală a schimbării centrată pe cetățean”, a anunțat Alexandru Dudilă. Acum este asistent al europarlamentarului Nicu Ștefănescu.

Candidații USR Sibiu pentru Consiliul Local Sibiu

Diana Mureșan (antreprenor turism, 31 ani) Ionuț Ghișe (economist, 38 ani) Laurențiu Theodoru (expert evaluator în proprietăți imobiliare, 57 ani) Zeno Popovici (antreprenor IT, 39 ani) Vlad Grumăzescu (manager telecom, 29 ani) Carmen Novac (doctor în management, 43 ani) Andreea Floarea (jurist, 39 ani) Alexandru Dudilă (medic specialist chirurg, 31 ani) Ștefan Kertesz (manager economic, 39 ani) Mircea Scorțar (inginer IT, 27 ani) Laurențiu Giuroiu (inginer IT, 29 ani) Ciprian Horșia (subinginer mecanic, 41 ani) Ciprian Bardan (economist, 41 ani) Sorin Bîrs (administrator firmă, 51 ani) Dragoș Floca (student, 23 ani)